钦定古今图书集成/理学汇编/文学典/第138卷 > 《秦权铭》前人
## 钦定古今图书集成/理学汇编/文学典/第138卷 > 《秦权铭》前人

李元吉得《秦权铭》，前诏与世所见尽同。其后诏曰：“元
年制诏丞相斯、去疾法度量，尽始皇帝为之，皆有刻
词焉。今袭号而不称始皇帝，其于久远也，如后嗣为
之者，不称成功盛德，刻此诏，故刻左，使毋疑。”则与世
所见字异。其后又曰“平阳斤”，平阳为晋邑，则所置隶
守也。按《史记秦纪》二世元年，皇帝曰：“金石刻尽始皇”
帝所为也。今袭号而金石刻辞不称始皇帝，其于久
远也，如后嗣为之者，不称成功盛德。丞相臣斯、去疾、
御史大夫臣德昧死言：“请具刻诏书。”刻石因明白矣。
此诏今见于金石，不一其词故自不同，太史氏所记，
亦其一也。按权一物具，前后诏书，皆刻金为之。古者
镌刻金石有其法，汉后惟见刻石有存于今，而刻金
之工殆绝世不得传，然世亦有钧同此，而无“刻”字。秦
虽创法立制，其权量固同天下，而刻铭疑内府所守，
其馀官府具得受之，故能备前后诏。然今时所见，犹
有数器，皆刻此诏。当其时，其在四方，应官府所在得
受以为制。此诏在民间，以此为数，而准取其平，未必
尽有刻也。